Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2019/C 307/09)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) br. 2019/33 od 17. listopada 2018. (1)

OBAVIJEST O ODOBRENJU STANDARDNE IZMJENE

„Cava”

Referentni broj: PDO-ES-A0735-AM07

Datum obavijesti: 22.2.2019.

OPIS I RAZLOZI ODOBRENE IZMJENE

1. Smanjenje najveće dopuštene razine kiselosti osnovnog vina i vina cava

Opis i razlozi

Izmjena točki 2.c, 3.b.1, 7.a i 7.b specifikacije proizvoda i točke 3. jedinstvenog dokumenta.

Opis: smanjenje od 0,5 grama po litri (s 5,5 na 5), izraženo kao vinska kiselina, ukupne kiselosti vina Cava i osnovnog vina.

Obrazloženje: s obzirom na nastavak trenda smanjenja ukupne kiselosti koji je zabilježen za prethodne berbe, tijekom berbe 2012. provedeno je ispitivanje kako bi se pratila ukupna kiselost osnovnih vina za vino Cava, u kojem su uzeti uzorci više od 50 % vina u skladu s različitim sortama na tom području.

Zaključak ispitivanja bio je da je prirodna kiselost (kad je grožđe dovoljno zrelo) uravnotežena te da vinima ne treba dodavati kiselinu, osim ako je potrebno postići ukupnu kiselost propisanu zakonom, što je nepoželjno jer okus vina tada postaje neuravnotežen. Taj postupak dokiseljavanja odvija se u fazi prije fermentacije kad je riječ o osnovnim vinima i vinima Cava. Zato predlažemo smanjenje ukupne kiselosti za osnovna vina i konačni proizvod.

2. Ukidanje ograničenja za upotrebu žigova

Opis i razlozi

Izmjena točke 8.b.vi specifikacije proizvoda. Time se ne mijenja jedinstveni dokument.

Opis: ukidanje ograničenja za upotrebu žigova.

Obrazloženje: usklađivanje specifikacije proizvoda sa zakonodavstvom EU-a o žigovima kao odgovor na dopis koji je 19. prosinca 2013. dostavio Glavni direktor Europske komisije za poljoprivredu i ruralni razvoj u kojem je naveo da određene specifikacije „uključuju zabranu upotrebe komercijalnih žigova obuhvaćenih oznakom drugih vina koja nisu obuhvaćena ovom zaštitom. Ta zabrana prava na žig nije opravdana zbog razloga povezanih s očuvanjem kvalitete proizvoda od vina s oznakom te je protivna zakonodavstvu EU-a u području žigova.” Stoga smo, uzimajući u obzir razloge koje navodi Komisija, uklonili sljedeće iz točke 8.b iz specifikacije proizvoda za ZOI Cava: „Neće biti omogućena istodobna upotreba žigova na oznakama drugih vina i pića dobivenih od vina koja se poslužuju u bocama karakterističnima za pjenušava vina”.

3. Dopuštenje upotrebe sorte trepat

Opis i razlozi

Izmjena točki 6. i 7.a specifikacije proizvoda. Time se ne mijenja jedinstveni dokument.

Opis: odobrenje upotrebe sorte crnog grožđa Trepat za proizvodnju bijelog vina Cava.

Obrazloženje: komercijalni razvoj rosé vina Cava započeo je 1998. te je za njegovu proizvodnju dopuštena upotreba sorte Trepat. Trenutačno, budući da je potražnja za rosé vinima znatna te uzimajući u obzir dobru ocjenu kvalitete vina proizvedenih od sorte Trepat, smatramo da je proizvodnja bijelog vina Cava (blanc de noirs) od sorte Trepat prilika za diversifikaciju proizvoda kojom se ne šteti kvaliteti vina Cava. Stoga smo odlučili dopustiti taj prijedlog kako bi se vino Cava moglo proizvoditi i od te sorte.

4. Cava „Paraje calificado”

Opis i razlozi

Izmjene: točke 2.d, 3.a, 3.b.1, 3.b.2, 3.b.3, 4., 5., 8.b.iii., 8.b.iv., 8.b.v., 8.b.vi., 8.b.vii. i 9.b.ii.3. specifikacije proizvoda; točke 3., 4., 5. i 8. jedinstvenog dokumenta.

Opis: uključeni su alternativni naziv za oznaku („Paraje Calificado” („Cava s prihvatljivog jedinstvenog područja”)) i uvjeti za njegovu upotrebu.

Obrazloženje: zakonodavstvom EU-a koje je na snazi dopušta se upotreba naziva manjeg određenog zemljopisnog područja na oznakama vina sa ZOI-jem. Moguće je i u specifikaciji proizvoda navesti alternativne informacije za označivanje u skladu s određenim uvjetima upotrebe.

Na zahtjev sektora vina Cava te kako bi se privukla pozornost na kvalitetu nekih vina iz tog sektora, a posebno u vezi s uvjetima na određenom području, uvedeno je pravilo o upotrebi naziva „Paraje Calificado” („Kvalificirana Cava s jednog područja”) uz koji će se navoditi i naziv predmetnog područja. Sve je to u skladu s četvrtom dodatnom odredbom Zakona 6/2015 od 12. svibnja 2015. o zaštićenim oznakama izvornosti i zaštićenim oznakama zemljopisnog podrijetla na razini iznad autonomne zajednice.

5. Izmjene teksta specifikacije proizvoda

Opis i razlozi

— Unesene su izmjene u točke 2.d, 7.b i 8.b.iii. specifikacije proizvoda. Pojam „ugljikov plin” zamijenjen je pojmom „ugljikov dioksid”.

— Unesena je izmjena u točku 8.b.v. specifikacije proizvoda. Regulatorni odbor nije nadležan za klasifikaciju vina. Za to je zadužen subjekt odgovoran za predmetno vino.

— Unesena je izmjena u točku 8.b.vi. specifikacije proizvoda. Regulatorni odbor nije nadležan za odobravanje oznaka.

— Unesena je izmjena u točku 8.b.vii. specifikacije proizvoda. Jamstveni žigovi isto se tako razlikuju ovisno o kategorijama vina Cava.

— Unesena je izmjena u točku 9.a specifikacije proizvoda. Ažurirane su informacije o nadležnom tijelu. Osim toga, na temelju Zakona 6/2015 od 12. svibnja 2015. o zaštićenim oznakama izvornosti i zaštićenim oznakama zemljopisnog podrijetla na razini iznad autonomne zajednice, Regulatorni odbor prestao je biti decentralizirano državno tijelo te je sada to društvo javnog prava.

6. Povećanje najveće dopuštene pH vrijednosti osnovnog vina i vina Cava

Opis i razlozi

Opis:

izmjena točki 2.c i 3.b.1. specifikacije proizvoda i točke 8.b jedinstvenog dokumenta.

Povećanje od 0,1 (s 3,3 na 3,4) najveće dopuštene pH vrijednosti osnovnog vina i vina Cava.

Obrazloženje:

opsežna istraživanja učinka klimatskih promjena na zrelost grožđa otkrila su da je glavna posljedica ta što vina imaju sve veću alkoholnu jakost, manju ukupnu kiselost i višu pH vrijednost.

Dobro je poznato da smanjenje ukupne kiselosti, kao što je ono odobreno u vezi s osnovnim vinom i vinom Cava u izmjenama točki 2.c, 3.b.1., 7.a i 7.b specifikacije proizvoda i točke 3. jedinstvenog dokumenta, dovodi do povećanja pH vrijednosti.

Ne treba zanemariti ni činjenicu da se pH vrijednost vina povećava u sušnim razdobljima. Iako nije moguće predvidjeti budućnost, jasno je da su količine kišnih padalina u regiji proizvodnje vina Cava proteklih godina sve manje, a popraćene su i općim povećanjem temperature.

Zbog toga predlažemo povećanje najveće dopuštene pH vrijednosti osnovnog vina i vina Cava s 3,3 na 3,4.

7. Uključivanje aspekata povezanih s prijevozom boca u vodoravnom („rima”) ili preokrenutom („punta”) položaju

Opis i razlozi

Opis:

izmjena točke 8.b.viii. specifikacije proizvoda. Time se ne mijenja jedinstveni dokument.

Opis: uključivanje aspekata povezanih s prijevozom boca u vodoravnom („rima”) ili preokrenutom („punta”) položaju.

Obrazloženje: prijevoz boca u vodoravnom („rima”) ili preokrenutom („punta”) položaju uobičajena je praksa u sektoru vina Cava, a primjenjuje se kao dodatna faza u postupku proizvodnje ili kad se boce zbog logističkih razloga moraju prevoziti iz jednog objekta korporativne grupacije u drugi. Međutim, potrebno je propisati gornju granicu za takva kretanja kako bi se spriječilo da se objekti usmjere na „završavanje” kupljenih boca, a da nisu proizveli predmetni proizvod.

Zato je odlučeno u specifikaciju proizvoda uključiti niz uvjeta za ograničenje takvih kretanja i osiguravanje prikladne kontrole, praćenja i sljedivosti boca koje se prevoze od jednog proizvođača vina Cava do drugog.

Kupnja boca u vodoravnom („rima”) ili preokrenutom („punta”) položaju između proizvođačâ ograničena je na 25 % njihove vlastite proizvodnje. Taj se postotak smatra prikladnim za ispunjavanje konkretnih povećanja potražnje za proizvodnjom koja se ne može ispuniti zalihom boca kojom raspolaže određeno društvo. Do konkretnih povećanja potražnje dolazi zbog nepredviđenih okolnosti na tržištu i teško ih je ispuniti na temelju tiraže i rasporeda minimalnog razdoblja starenja koji su primjenjivi na zalihu boca određenog društva te stoga postoji potreba za kupnjom proizvoda koji su već ispunili zahtjeve u pogledu minimalnog starenja.

Osim tog ograničenja, Regulatorni odbor za ZOI utvrdio je i uvjete za kontrolu takvog prijevoza boca u vodoravnom („rima”) ili preokrenutom („punta”) položaju. Sav se prijevoz mora pratiti kako bi se provjerilo poštuje li se ograničenje od 25 %, ispunjuju li boce koje se prevoze zahtjev u pogledu minimalnog starenja te odgovara li broj boca informacijama navedenima u bazi podataka Odbora.

JEDINSTVENI DOKUMENT

1. Naziv proizvoda

Cava

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

5. Kvalitetno pjenušavo vino

4. Opis vina

Kvalitetno pjenušavo vino

Cava – bijelo ili rosé vino: čista i svijetla vina koja kontinuirano ispuštaju ugljikov dioksid u obliku malih zrnastih mjehurića. Bijelo vino Cava blijedo žute je do slamnato žute boje, dok je boja rosé vina Cava različitog intenziteta, osim u slučaju rosé vina ljubičaste boje. Cava se odlikuje karakterističnim voćnim, blago kiselim, svježim i uravnoteženim aromama, uz kvaščane note kvasca koje se osjete na nosu.

Cava „Gran Reserva” – bijelo ili rosé vino: uravnotežena vina, s notama zrelog voća i prženih orašastih plodova, sa složenim i čistim aromama i tragovima koji potvrđuju dugotrajan kontakt s kvascem.

Cava „Paraje Calificado” – bijelo ili rosé vino: složene arome sa savršeno pomiješanim notama minerala s određenog područja te prženih orašastih plodova. Na nepcu se osjeća savršena strukturna uravnoteženost, kremoznost i kiselost.

Kad je riječ o analitičkim parametrima, čije granične vrijednosti nisu navedene u ovom jedinstvenom dokumentu, primjenjivat će se relevantno zakonodavstvo EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 10,8 Najmanji ukupni sadržaj kiselosti 5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 10,83 Najveći ukupni sadržaj sumporova dioksida (u miligramima po litri) 160

5. Enološki postupci

(a) Osnovni enološki postupci

Specifične enološke prakse

Osnovno vino za vino Cava smije se proizvoditi samo od soka iz prvog tiještenja, uz maksimalan prinos od 1 hektolitra mošta/vina za svakih 150 kg grožđa. Ovisno o području, upotrebljava se zdravo grožđe s najmanjim sadržajem prirodnog alkohola od 8,5 % vol. ili 9 % vol. Osnovna vina proizvode se isključivo od soka iz tiještenja, a ne od drugih dijelova grožđa. Pri proizvodnji rosé vina, najmanje 25 % grožđa moraju činiti sorte crnog grožđa.

Pri proizvodnji vina Cava „Paraje Calificado”:

— najveći prinos iznosi 0,6 hl mošta za svakih 100 kg grožđa,

— zabranjeno je: umjetno povećavati jačinu prirodnog alkohola mošta i/ili osnovnog vina, dokiseljavati i uklanjati boju,

— najmanji ukupni sadržaj kiselosti osnovnog vina iznosi 5,5 g/l (5 g/l za druga vina Cava).

Postupak uzgoja

Vinogradarske parcele za uzgoj grožđa smatraju se prikladnima za proizvodnju vina Cava od treće sezone uzgoja odobrene sorte nadalje. Gustoća nasada iznosi od 1 500 do 3 500 trsova po hektaru, uz primjenu tradicionalnog račvastog ili špalirskog sustava uzgoja.

(b) Najveći prinos

Champagne

12 000 kilograma grožđa po hektaru

Champagne

80 hektolitara po hektaru

Cava „Paraje Calificado”

8 000 kilograma grožđa po hektaru

Cava „Paraje Calificado”

48 hektolitara po hektaru

6. Razgraničeno zemljopisno područje

Zemljopisno područje na kojem se može uzgajati grožđe i proizvoditi osnovno vino i vino Cava smješteno je u granicama općina navedenih u nastavku, koje su u tekstu odvojene ovisno o pokrajini kojoj pripadaju:

— Álava: Laguardia, Moreda de Álava i Oyón.

— Badajoz: Almendralejo.

— Barcelona: Abrera, Alella, Artés, Avinyonet del Penedès, Begues, Cabrera d’Igualada, Cabrils, Canyelles, Castellet i la Gornal, Castellvi de la Marca, Castellvi de Rosanes, Cervelló, Corbera de Llobregat, Cubelles, El Masnou, Font-Rubí, Gelida, La Granada, La Llacuna, La Pobla de Claramunt, Les Cabanyes, Martorell, Martorelles, Masquefa, Mediona, Mongat, Odena, Olérdola, Olesa de Bonesvalls, Olivella, Pacs del Penedès, Piera, Els Hostelets de Pierola, El Pla del Penedès, Pontons, Premià de Mar, Puigdalber, Rubí, Sant Cugat Sesgarrigues, Sant Esteve Sesrovires, Sant fost de Campsentelles, Vilassar de Dalt, Sant Llorenç d’Hortons, Sant Martí Sarroca, Sant Pere de Ribes, Sant Pere de Riudevitlles, Sant Quintí de Mediona, Sant Sadurní d’Anoia, Santa Fe del Penedès, Santa Margarida i els Monjos, Santa Maria de Martorelles, Santa Maria de Miralles, Sitges, Subirats, Teià, Tiana, Torrelavit, Torrelles de Foix, Vallbona d’Anoia, Vallirana, Vilafranca del Penedès, Vilanova i la Geltrú, Vilobí del Penedès.

— Girona: Blanes, Capmany, Masarac, Mollet de Perelada, Perelada.

— La Rioja: Alesanco, Azofra, Briones, Casalarreina, Cihuri, Cordovín, Cuzcurrita de Rio Tirón, Fonzaleche, Grávalos, Haro, Hormilla, Hormilleja, Nájera, Sajazarra, San Asensio, Tirgo, Uruñuela i Villalba de Rioja.

— Lleida: Lleida, Fulleda, Guimerà, L’Albi, L’Espluga Calva, Maldà, Sant Martí de Riucorb, Tarrés, Verdú, El Vilosell i Vinaixa.

— Navarra: Mendavia i Viana.

— Tarragona Aiguamurcia, Albinyana, Alió, Banyeres del Penedès, Barberà de la Conca, Bellvei, Blancafort, Bonastre, Bràfim, Cabra del Camp, Calafell, Creixell, Cunit, El Catllar, El Pla de Santa Maria, El Vendrell, Els Garidells, Figuerola del Camp, Els Pallaresos, La Bisbal del Penedès, La Nou de Gaià, L’Arboç, La Riera de Gaià, La Secuita, L’Espluga de Francolí, Llorenç del Penedès, Masllorenç, Montblanc, Montferri, El Montmell, Nulles, Perafort, Pira, Puigpelat, Renau, Rocafort de Queralt, Roda de Berà, Rodonyà, Salomó, Sant Jaume dels Domenys, Santa Oliva, Sarral, Solivella, Vallmoll, Valls, Vespella, Vilabella, Vila-rodona, Vilaseca de Solcina, Vilaberd i Vimbodí.

— Valencia: Requena.

— Zaragoza: Ainzón i Cariñena.

7. Glavne sorte vinove loze

MACABEO – VIURA

XARELLO

CHARDONNAY

PARELLADA

GRENAŠ CRNI

TREPAT

PINOT CRNI

8. Opis povezanosti

(a) Prirodni i ljudski čimbenici.

PRIRODNI ČIMBENICI: tla su najvećim dijelom vapnenačka, nisu vrlo pješčana i uglavnom imaju osnovu od gline. Najčešće imaju nizak sadržaj organskog materijala i nisu vrlo plodna.

Područje ima općenite značajke uobičajene za Sredozemlje: iznimno duga ljeta s velikim brojem sunčanih sati i visokim temperaturama tijekom proljeća i ljeta, ali i s velikim razlikama u temperaturi koje omogućuju grožđu, uključujući sorte s duljim ciklusima, da dobro dozriju. Osim toga, nema velikih količina kišnih padalina te su one loše raspoređene po godišnjim dobima, što znači da tijekom razdoblja rasta biljaka nema mnogo kiše i relativna vlažnost iznimno je niska. Zbog toga dolazi do izraženog nedostatka vode, posebno tijekom faze dozrijevanja. Sredozemna klima na tom području kreće se od blaže klime na obali zbog blizine mora, do oštrije klime u unutrašnjosti koja uzrokuje hladne zime i vruća ljeta, kako je to uobičajeno na unutrašnjim područjima. Prosječna godišnja količina kiše iznosi 500 mm, pri čemu najviše kiše ima u jesen i proljeće. Iznimno je vedro te u prosjeku ima oko 2 500 sunčanih sati, što grožđu omogućuje pravilno dozrijevanje.

LJUDSKI ČIMBENICI: u drugoj polovini 19. stoljeća različite vinogradarske obitelji započele su proizvodnju pjenušavih vina u ruralnim predjelima pokrajine Barcelona s pomoću metode koja se tada nazivala metodom champenoise u kojoj se druga fermentacija, tijekom koje nastaju mjehurići, odvija u boci. Prve boce vina Cava proizvedene su 1872. u općini Sant Sadurní d’Anoia. Nakon tiraže, boce pjenušavog vina skladištene su u podzemnim spiljama u kojima su razina relativne vlažnosti i temperatura okoline koja je iznosila oko 13–15 °C tijekom cijele godine pridonosile uklanjanju vibracija, koje je potrebno izbjegavati u proizvodnji kvalitetnih pjenušavih vina. To su idealni uvjeti u kojima se može pravilno provesti druga fermentacija i postupak starenja pjenušavih vina. S vremenom je naziv „cava” koji je označavao mjesto na kojem se skladište boce pjenušavog vina radi starenja, dao naziv samom vinu. Sorte grožđa koje se najviše uzgajaju jesu: Macabeo, Xarel•lo i Parellada, koje čine 85 % sorti koje se upotrebljavaju u proizvodnji vina Cava. Te su tri sorte u različitim udjelima uvijek prisutne u osnovnim vinima s razgraničenog zemljopisnog područja. Mala gustoća nasada trsova, od 1 500 do 3 500 biljaka po hektaru, pridonosi poboljšanju kvalitete osnovnog vina. Osim toga, ograničena količina oborina na tom području i račvasti ili špalirski sustav uzgoja osiguravaju umjerenu količinu produktivnih pupova, čime se najveći prinos po hektaru ograničuje na 12 000 kg. Nadalje, osnovno vino smije se proizvoditi samo od soka iz prvog tiještenja, uz najveći prinos od 100 litara mošta za svakih 150 kg grožđa, uz postupno dozrijevanje koje uključuje odvojenu berbu različitih sorti, s potencijalnom razinom alkohola u osnovnom vinu od 9,5 do 11,5 % vol., ukupnom kiselošću većom od 5 g/l i analitičkim pokazateljima koji osiguravaju zdravstvenu kvalitetu usjeva. Omjer između jabučne i vinske kiseline mora iznositi oko 1:1, a uvjeti proizvodnje koji omogućuju spori razvoj druge fermentacije, kao i međudjelovanje vina i kvasca (autoliza) koje daje nježne arome tim vinima, omogućuju nastanak jedinstvenih organoleptičkih svojstava.

(b) Detaljne informacije o kvaliteti ili značajkama proizvoda.

Ako se proizvode na pravilan način, pri čemu se druga fermentacija i starenje odvijaju u boci u dodiru s talogom, vina ZOI-ja „Cava” imaju sadržaj alkohola od 10,8 do 12,8 % vol. Vino Cava odlikuje se niskom pH vrijednošću (od 2,8 do 3,4) pa vino s vremenom stari na pravilan način, čime se smanjuje rizik od štetne oksidacije. Riječ je o vinima s niskom razinom glukonske kiseline, što dokazuje da je upotrijebljeno zdravo grožđe.

(c) Uzročna povezanost zemljopisnog područja i karakteristika proizvoda.

Kombinacija tla i klimatskih uvjeta krajem ljeta i u jesen, kad su uvjeti relativno blagi i suhi, omogućuje grožđu da se pravilno razvije, posebno u fazama prije berbe, zbog čega različite odobrene sorte dozrijevaju u različito vrijeme, čime se dobivaju dobra osnovna vina za proizvodnju zdravog vina Cava umjerene alkoholne jakosti, visoke kiselosti i niske pH vrijednosti. Obilje tercijarnih aroma i snažno otpuštanje mjehurića u potpunosti ovise o postupku proizvodnje, od tiraže do otklanjanja kvasca u posebno opremljenim postrojenjima, čime se omogućuju spora druga fermentacija i starenje vina.

9. Osnovni dodatni uvjeti (pakiranje, označivanje, ostali zahtjevi)

Pravni okvir:

u nacionalnom zakonodavstvu

Vrsta dodatnog uvjeta:

odstupanje u pogledu proizvodnje u ograničenom zemljopisnom području.

Opis uvjeta:

vino Cava smije se proizvoditi u pet vinskih podruma izvan razgraničenog zemljopisnog područja jer su ti podrumi proizvodili osnovno vino i/ili vino „Cava” prije stupanja na snagu Odluke od 27. veljače 1986. te im je stoga izdano odobrenje ministarskim odlukama od 14. studenoga 1991. i 9. siječnja 1992.

Pravni okvir:

u nacionalnom zakonodavstvu

Vrsta dodatnog uvjeta:

dodatne odredbe u pogledu označavanja

Opis uvjeta:

na plutenom čepu navodi se naziv CAVA i broj punionice. Obvezno je upotrebljavati žig registriran pri španjolskom Registru intelektualnog vlasništva ili Uredu za usklađivanje na unutarnjem tržištu. Samo se za vina Cava „Gran Reserva” i Cava „Paraje Calificado” smiju upotrebljavati termini „Brut Nature”, „Extra Brut” i „Brut” te navoditi godinu berbe. Obvezno je upotrebljavati određene kontrolne oznake.

Oznaka „Paraje Calificado” ne smije premašivati visinu od 4 mm niti smije biti veća od marke te se pojavljuje uz naziv predmetnog područja.

Poveznica na specifikaciju proizvoda

http://www.mapama.gob.es/es/alimentacion/temas/calidad-agroalimentaria/calidad-diferenciada/dop/htm/documentos_dop_cava.aspx

(1) SL L 9, 11.1.2019., str. 2.